Cele se politieke tirade word ŉ Kiffness-treffer‘n Skermskoot uit The Kiffness se nuutste video. (Foto: Facebook) Suid-Afrikaners word geken aan ons humorsin wat dikwels inskop om taai tye meer verteerbaar te maak. Die Suid-Afrikaanse musikant en YouTuber David Scott, beter bekend as The Kiffness, het nie op hom laat wag nie om sommer vinnig ŉ aansteeklike deuntjie te deel van die konfrontasie wat vandeesweek tussen, Bheki Cele, minister van polisie, en Ian Cameron van die drukgroep Action Society ontstaan het. Maroela Media het vroeër berig dat dié konfrontasie Dinsdag tussen Cele en Cameron uitgebreek het tydens ’n gespanne gemeenskapsvergadering in Kaapstad. Bheki Cele “Shut Up” remix #CeleMustGo pic.twitter.com/dyMwJDD9JZ — The Kiffness (@TheKiffness) July 7, 2022 Cameron het Cele tydens sy spreekbeurt aangevat oor onder meer sy politieke anti-afwentelingsuitsprake teenoor inwoners wat hul veiligheid in eie hande neem. Cele het hom geantwoord deur in ŉ politieke tirade oor die vryheidstryd uit te bars. Hy het toe teen Cameron uitgevaar en Cameron daarvan beskuldig dat hy hom “uitlok”. In ’n video wat deur eNCA op sosiale media gedeel is, kan gesien word hoe Cele sy stem verhef en op Cameron skree: “Jy beskou my as ŉ tuinjong. Bly stil! Bly stil! Sit en luister jong man, of gaan uit.” Toe Cameron weier om die vergadering te verlaat, het die polisie hom uit die saal verwyder en na sy motor begelei. Scott het vinnig Cele en Cameron se konfrontasie in een van sy kenmerkende herskommelings verwerk wat soos ŉ veldbrand op sosiale media versprei het. Hy het al soortgelyke video’s oor onder andere pres. Cyril Ramaphosa se verlore i-Pad-insident en ook oor Nkosazana Dlamini-Zuma, minister van samewerkende regering en tradisionele sake, gedeel. Scott se “Shutup Remix” van Cele en Cameron se interaksie het al meer as 175 000 trefslae op Facebook en 198 000 op Twitter gehad. There was a tense exchange as Police Minister, Bheki Cele, met Gugulethu residents today. Action Society accused him of neglecting the Western Cape. The group wants policing devolved to the province. #DStv403 pic.twitter.com/TKwp2L6n2C — eNCA (@eNCA) July 5, 2022 “Welgedaan aan Ian Cameron dat hy die waarheid met ons minister van polisie gepraat het,” het Scott in die video se Facebook-plasing geskryf. Ian Cameron was Dinsdag in ’n konfrontasie met Bheki Cele, minister van polisie, betrokke. (Foto: Skermskoot uit video wat op Twitter gedeel is) Hy het daarby ook konteks aan buitelanders gegee deur inligting oor Suid-Afrikaanse misdaadstatistiek te deel en agtergrond oor Action Society te gee. “Ian Cameron is deel van ŉ organisasie wat misdadigers voor die gereg bring en mense help wat slagoffers van geweld en mishandeling is en toe Ian die waarheid vertel oor Cele se swak werk, het hy heeltemal sy humeur verloor, die ‘rassekaart’ getrek, begin raas oor sy ‘struggle’ en het hom laat arresteer. Ian is, soos ek, ŉ burger wat sy land liefhet, maar sy regering haat. Bheki Cele en die res van die ANC moet gaan. Ek loof Ian omdat hy teen Cele opgestaan het,” het Scott geskryf. Politici soos die DA se Helen Zille en die bekende Suid-Afrikaanse aktrise Simoné Pretorius het ook hul gewig agter Cameron ingegooi. Maroela Media het ook berig dat Cameron in sy eie hoedanigheid ŉ strafregtelike klag teen Cele en die beamptes wat hom “fisiek aangerand” het, ingedien het terwyl Action Society ŉ klag by die openbare beskermer sal indien.